Salve Salvesen

Salve Andreas Salvesen (1909–1975) var en norsk fagforeningsansatt og Ap-politiker fra Kristiansand. Han møtte på Stortinget fra Vest-Agder og for Arbeiderpartiet i de fire periodene fra 1958-73.

Salvesen var sønn av en fabrikkarbeider. Han gikk på middelskole 1922-25 og teknisk kveldsskole 1927-29. Han var kasserer i Sørlandets faglige samorganisasjon fra 1933 og sekretær i organisasjonen fra 1936. Fra 1957 var han sekretær og fra 1960 leder av Landsorganisasjonens distriktskontor for Sørlandet.

I 30 år, fra 1934 til 1963, var Salvesen medlem av Kristiansand bystyre. Han var varaordfører 1945-47. I 1963 ble han tildelt KS-medaljen.

Fra 1949 til 1952 satt han i landsstyret til Arbeiderpartiet og 1949 til 1956 i representantskapet i Landsorganisasjonen. Stortingsperiodene 1958-61 og 1961-65 møtte han fast på Stortinget som vararepresentant fra Vest-Agder mens Jens Haugland var statsråd. Siden representerte han fylket og Arbeidarpartiet som fast representant fra 1965 til 1973. På Stortinget var Salvesen medlem i Sosialkomiteen 1958-61, Finans- og tollkomiteen 1961-65 og formann i Administrasjonskomiteen 1965-73. Den siste perioden 1969-73 var han varapresident i Odelstinget.

Referanser

Eksterne lenker 
 

Stortingsrepresentanter 1958–1961
Stortingsrepresentanter 1961–1965
Stortingsrepresentanter 1965–1969
Stortingsrepresentanter 1969–1973
Personer fra Kristiansand kommune